‘ไมเนอร์’นิวไฮทุกปีปั้นกำไรโต15-20%
&#8220;ไมเนอร์ฯ&#8221; ตั้งเป้าทุบสถิติรายได้สูงสุดทุกปี คาดภายในปี 2559 ทะลุ 5 หมื่นล้านบาท ทุ่มงบลงทุนรวม 3 หมื่นล้านบาท ขยายกิจการโรงแรมอาหาร
5 เม.ย. 2555

“ไมเนอร์ฯ” ตั้งเป้าทุบสถิติรายได้สูงสุดทุกปี คาดภายในปี 2559 ทะลุ 5 หมื่นล้านบาท ทุ่มงบลงทุนรวม 3 หมื่นล้านบาท ขยายกิจการโรงแรมอาหาร
นายชัยพัฒน์ ไพฑูรย์ รองประธานฝ่ายกลยุทธ์ บริษัท ไมเนอร์ อินเตอร์เนชั่นแนล (MINT) เปิดเผยว่า บริษัทตั้งเป้ารายได้ภายในปี 2559 ทะลุ 5 หมื่นล้านบาท โตขึ้นจาก 2.83 หมื่นล้านบาท ในสิ้นปี 2554 โดยจะเป็นรายได้จากต่างประเทศ 40% และภายในประเทศ 60% 
ขณะที่กำไรสุทธิคาดว่าจะเติบโตประมาณ 15-20% ต่อปี จากระดับ 2,800 ล้านบาทในช่วงสิ้นปีก่อน ซึ่งหากแผนการดำเนินงานเป็นไปตามที่คาดการณ์ไว้ รายได้และกำไรของบริษัทจะทำสถิติสูงสุดทุกปีต่อเนื่องไปจนถึงปี 2559
ทั้งนี้ บริษัทตั้งงบลงทุนในช่วงปี 25542559 ไว้ที่ประมาณ 2 หมื่นล้านบาท โดยเป็นการต่อยอดธุรกิจโรงแรมในสัดส่วนเกิน 50% ที่เหลือใช้ต่อยอดธุรกิจอาหารและค้าปลีก นอกจากนี้บริษัทยังได้ตั้งงบลงทุนสำหรับการเข้าซื้อกิจการทั้งธุรกิจโรงแรมและอาหารไว้อีก 1-1.2 หมื่นล้านบาท เพื่อเปิดรับโอกาสที่จะมีเข้ามาในอนาคตด้วย
สำหรับเงินลงทุนของบริษัทจะมาจากกระแสเงินสดที่มีอยู่ประมาณปีละ 6,000 ล้านบาท การแปลงสภาพใบสำคัญแสดงสิทธิเพื่อซื้อหุ้น (วอร์แรนต์) จำนวน 4,000 ล้านบาท ที่เหลือเป็นการกู้จากธนาคารพาณิชย์ แต่บริษัทตั้งเป้าว่าจะบริหารอัตราหนี้สินต่อทุน (ดี/อี) ไม่ให้เกิน 1.75 เท่า จากปัจจุบันอยู่ที่ประมาณ 1.3 เท่า และในอนาคตจะพยายามลดลงให้เหลือต่ำกว่า 1.2 เท่า 
นายชัยพัฒน์ กล่าวว่า ปัจจัยสำคัญที่จะผลักดันรายได้ของบริษัทให้เป็นไปตามเป้าที่วางไว้จะมาจากธุรกิจโรงแรมและอาหารเป็นหลัก เนื่องจากทั้งสองส่วนมีสัดส่วนรายได้รวมกันถึง 90% โดยธุรกิจโรงแรมคาดว่าในปีนี้และปี 2556 จะดียิ่งขึ้น เนื่องจากการเมืองในประเทศค่อนข้างนิ่ง และความเชื่อมั่นของนักท่องเที่ยวเริ่มกลับมา โดยคาดว่าอัตราการเข้าพักปีนี้จะเพิ่มขึ้นเป็น 70% จาก 65% ในปี 2554 และบริษัทมีแผนปรับเพิ่มราคาค่าเช่าห้องพักขึ้นอีก 45% ในปีนี้ และไม่ต่ำกว่า 10% ในปีหน้า
นอกจากนี้ ตั้งแต่ปี 2555 บริษัทจะเริ่มรับรู้รายได้จากการเปิดตัวโรงแรมใหม่ 2 แห่ง การรับรู้รายได้เต็มปีและการขยายกิจการจากเครือโรงแรม “โอคส์” และการจำหน่ายที่พักประเภทเรสซิเดนต์ที่ยังเหลืออยู่ในพอร์ตประมาณ 40% 
ด้านธุรกิจอาหารบริษัทตั้งเป้าขยายสาขาเพิ่มขึ้นปีละไม่ต่ำกว่า 10% จากปัจจุบันที่มีอยู่ทั้งหมด 1,257 สาขา โดยคาดว่าในปี 2559 จะมีจำนวนสาขาเกิน 2,000 แห่ง และตั้งเป้ายอดขายของสาขาเดิมเติบโตขึ้นปีละ 4-5% แต่ที่ผ่านมาพบว่ายอดขายจากสาขาเดิมเติบโตสูงกว่าที่ตั้งเป้าไว้มาก เช่น ในช่วง 3 เดือนที่ผ่านมายอดขายแต่ละสาขาเติบโตขึ้นเฉลี่ยประมาณ 10% และคาดว่าทั้งปีจะโตขึ้นประมาณ 12-14%
“ภาพใหญ่ของไมเนอร์ฯ เรามีกลยุทธ์สำคัญ 3 ข้อ ที่จะทำให้รายได้เป็นไปตามเป้า คือ พัฒนาแบรนด์โรงแรมและอาหารให้ทำกำไรได้อย่างยั่งยืน เพิ่มมูลค่าให้กับทรัพย์สินที่มีอยู่ และหาโอกาสลงทุนใหม่ๆ เพื่อเพิ่มอัตราเติบโตในอนาคต” นายชัยพัฒน์ กล่าว